
ΕΙΔΗΣΕΙΣ
Ξένες εταιρίες στην πΓΔΜ– επενδύσεις  - εξαγορές
Πρόθεση πώλησης της Stater Banka από τους Ισλανδούς ιδιοκτήτες
Όπως αναφέρουν τοπικά δημοσιεύματα, ο ισλανδικός όμιλος Milestone προτίθεται να πωλήσει την τράπεζα Stater Banka (πρώην KIB Kumanovo) στη βουλγαρική «Κεντρική και Συνεταιριστική Τράπεζα» (CCB). Για το σκοπό αυτό, ξεκίνησε ήδη συνομιλίες με την CCB για την πώληση του μεριδίου της, το οποίο ανέρχεται στο 91,7%. H Milestone έγινε ο νέος ιδιοκτήτης της πρώην KIB Kumanovo το 2007 με την απόκτηση του 70% των μετοχών της τελευταίας. Το μερίδιό της επεκτάθηκε στη συνέχεια σε ποσοστό άνω του 90% και η τράπεζα μετονομάστηκε σε Stater Banka. Ο κύριος λόγος για τον οποίο o ισλανδικός όμιλος αποφάσισε να πωλήσει την τράπεζα είναι τα σοβαρά προβλήματα που προέκυψαν λόγω της διεθνούς κρίσεως στον στεγαστικό τομέα, από την οποία υπέστη σημαντικές απώλειες.
Εξαγορά τoυ εργοστασίου Silmak από βρετανικό όμιλο
Η εταιρεία "Metal Invest EFT", θυγατρική του βρετανικού ομίλου εμπορίας ηλεκτρικής ενέργειας ‘’EFT’’, εξαγόρασε το εργοστάσιο σιδηροπυριτίου "Silmak" του Jegunovce (στο Τέτοβο) στην τιμή των 5, 6 εκατ. ευρώ. Η διοίκηση αναμένει ότι η εταιρεία θα αρχίσει σύντομα την επαναλειτουργία της και θα επαναπροσλάβει περίπου 700 από τους εργαζομένους της. 
Υπογραφή συμφωνίας μεταξύ ELEM και EVN για εξομάλυνση των σχέσεών τους

Υπό την αιγίδα της Κυβέρνησης της πΓΔΜ, η κρατική εταιρεία ενέργειας ELEM και η εταιρεία διανομής ενέργειας EVN, αυστριακών συμφερόντων, υπέγραψαν Πρωτόκολλο που ρυθμίζει τη μέθοδο υπολογισμού και τιμολόγησης της διανεμόμενης ηλεκτρικής ενέργειας, καθώς και δύο επιπλέον Συμφωνίες σχετικά με την προμήθεια ηλεκτρικής ενέργειας. Η κατά το Πρωτόκολλο ρύθμιση του υπολογισμού και της τιμολόγησης αφορά ηλεκτρική ενέργεια που διανεμήθηκε από την ELEM στην EVN από τον Σεπτέμβριο 2008. Ταυτοχρόνως, η ELEM αναλαμβάνει την υποχρέωση να αποσύρει όλες τις αγωγές που έχει καταθέσει εναντίον της EVN από την 5η Σεπτεμβρίου 2008 έως τις 30 Νοεμβρίου 2008, ενώ η EVN θα ακυρώσει τα τιμολόγια που έχει εκδώσει για την ELEM. Στο ίδιο τηλεγράφημα σημειώνεται ότι ο συμβιβασμός αυτός θα μπορούσε να οδηγήσει την ELEM στην απόφαση να αποσύρει την ύψους 200 εκατ. ευρώ αγωγή που έχει καταθέσει εναντίον της EVN σε δικαστήριο της πΓΔΜ και την EVN να αποσύρει την εναντίον της ELEM αγωγή της στο Διεθνές Διαιτητικό Δικαστήριο της Ουάσιγκτον.

Εγχώριες εταιρίες στην πΓΔΜ
Επένδυση της φαρμακοβιομηχανίας Alkaloid σε εργοστάσιό της στη Σερβία

Η φαρμακοβιομηχανία Alkaloid της πΓΔΜ ανακοίνωσε ότι κατά τη διάρκεια του τρέχοντος έτους πρόκειται να επενδύσει 400.000 ευρώ για τον εκσυγχρονισμό της παραγωγής στις εγκαταστάσεις της στην πόλη Zemun της Σερβίας. Η εταιρεία δήλωσε ότι η επένδυση θα γίνει στην Alkaloid Βελιγραδίου, εταιρεία που ανήκει εξ ολοκλήρου στην Alkaloid. Με την επένδυση αυτή, η φαρμακευτική εταιρία της πΓΔΜ πρόκειται να ενισχύσει την παρουσία της στις ξένες αγορές καθώς και να αυξήσει τις εξαγωγές της.
Βελτίωση παραγωγικότητας ορυχείων
Το ορυχείο χαλκού Bucim προχώρησε στην ανάπτυξη σχεδίου που θα καταστήσει δυνατή την αξιοποίηση των καταλοίπων του μεταλλεύματος που εξορύσσονται κατά τις τρεις τελευταίες δεκαετίες για την παραγωγή χαλκού, με αποτέλεσμα την επίτευξη κέρδους. Σύμφωνα με την αρχική πραγματογνωμοσύνη από τα κατάλοιπα που ανέρχονται σε 130 εκατομμύρια τόνους μπορεί να παραχθεί ποσότητα 70.000 τόννων χαλκού. Το εν λόγω σχέδιο έχει ανατεθεί στη ρωσσική εταιρεία Solvey, στρατηγικού επενδυτή του Bucim.
Σύμφωνα με δημοσιεύματα, το ορυχείο σχεδιάζει να αυξήσει την παραγωγή κατά 60 τοις εκατό μέσω της επεξεργασίας 37.000 τόνων μεταλλεύματος χαλκού ετησίως για την παραγωγή 8.000 τόννων καθαρού χαλκού και 450 κιλών χρυσού. Ο Nikolajco Nikolaov, Αναπληρωτής Διευθύνων Σύμβουλος της Bucim, ανακοίνωσε ότι έχει ήδη προμηθευθεί δύο εκσκαφείς κόστους 1,8 εκατομμυρίων ευρώ.. 

Περισσότερες φοροαπαλλαγές ζητούν οι κλωστοϋφαντουργίες της πΓΔΜ

Οι κλωστοϋφαντουργίες της πΓΔΜ ζητούν από την κυβέρνηση περισσότερες φοροαπαλλαγές, τη στιγμή κατά την οποία το Υπουργείο Οικονομικών τους παρέχει οικονομική βοήθεια ύψους 150.000 ευρώ.

Οικονομικές σχέσεις της πΓΔΜ με άλλες χώρες
Δυνατότητες εμβάθυνσης οικονομικής συνεργασίας πΓΔΜ - Αιγύπτου

Ο πρωθυπουργός της πΓΔΜ κ. Γκρούεβσκι είχε συνάντηση στα Σκόπια με τον ΥΠΕΞ της Αιγύπτου, κ. Αχμέντ Γκέιτ, κατά την οποία συζητήθηκαν, ανάμεσα σε άλλα, οι δυνατότητες εμβάθυνσης της διμερούς οικονομικής συνεργασίας, με έμφαση στην ανάπτυξη του τουρισμού και την αύξηση των εμπορικών συναλλαγών, καθώς και στην ανάπτυξη της αγοράς των γεωργικών προϊόντων. 

Ειδήσεις ελληνικού ενδιαφέροντος

Συνεργασία περιφερειακών Δήμων

Στο πλαίσιο του έργου «Ανάπτυξη μέσω της δικτύωσης – Development via networking», πραγματοποιήθηκε στο Prilep της πΓΔΜ η πρώτη συνάντηση των δημάρχων των δήμων Κουφαλίων του νομού Θεσσαλονίκης, Novaci της πΓΔΜ, Pustec της Αλβανίας και Borovec της Βουλγαρίας. Όπως δήλωσε ο Δήμαρχος του Novaci, το κοινό σημείο που συνδέει τους εν λόγω δήμους είναι ότι πρόκειται για αγροτικούς δήμους, εκ των οποίων κάποιοι είναι λιγότερο και κάποιοι περισσότερο ανεπτυγμένοι. Με το συγκεκριμένο πρόγραμμα πρόκειται να αναπτύξουν συνεργασία και ανταλλαγή εμπειριών. Κατά τον ίδιο, ιδιαίτερο όφελος θα προκύψει από τις εμπειρίες των δήμων από την Ελλάδα και τη Βουλγαρία, οι οποίες είναι κράτη-μέλη της ΕΕ. Τέλος, όπως δήλωσε ο εν λόγω Δήμαρχος, η περιοχή διαθέτει πλούσια κοιτάσματα μετάλλων, γεγονός που δημιουργεί την προοπτική για αξιόλογα, επαρκώς τεκμηριωμένα προγράμματα προς υποβολή στην ΕΕ. Το προαναφερθέν έργο χρηματοδοτείται από την Ε.Ε. με επιχορήγηση ύψους 147.000 ευρώ στο πλαίσιο του προγράμματος «Citizenship Project».
ΘΕΣΜΙΚΟ ΠΛΑΙΣΙΟ
Ζώνες Ελευθέρου Εμπορίου – Βιομηχανικές Ζώνες
Νέα βιομηχανική ζώνη στο Stip
Ο πρωθυπουργός της πΓΔΜ ανακοίνωσε το Σάββατο ότι μία νέα βιομηχανική ζώνη πρόκειται να τεθεί σε λειτουργία στο Stip από τον Ιούνιο του 2010. Ήδη, όπως έγινε γνωστό, εντός της εν λόγω ζώνης εγκαταστάθηκε νέος υποσταθμός ισχύος 400-110 KW, αξίας 13 εκατομμυρίων ευρώ, ο οποίος θα εξυπηρετεί τους δυνητικούς επενδυτές.
Κοινοτικά Προγράμματα
Οι αγρότες της πΓΔΜ για το πρόγραμμα IPARD
Έως και το 60% των αγροτών της πΓΔΜ επιθυμούν να υποβάλουν αίτηση για κοινοτικά κονδύλια στο πλαίσιο του προγράμματος IPARD. Σύμφωνα με την έρευνα που διεξήγαγε η Ομοσπονδία Αγροτών της χώρας στις περιοχές Strumica, Pelagonija, Polog και Ovce Pole, το 77% των αγροτών έχουν ήδη αποκτήσει βασικές πληροφορίες σχετικά με το πρόγραμμα IPARD. Ωστόσο, σύμφωνα με τον ανωτέρω φορέα, εάν η προθεσμία υποβολής αιτήσεων είναι η 23η Φεβρουαρίου, ένα μεγάλο ποσοστό των ερωτηθέντων αγροτών  δεν θα είναι σε θέση να αιτηθούν εγκαίρως λόγω του πλήθους των πιστοποιητικών που απαιτείται να παρουσιάσουν. Οι περισσότεροι αγρότες ανέφεραν ότι για να αποκτήσουν πρόσβαση στα κοινοτικά κονδύλια, θα πρέπει να πληρούν πληθώρα προϋποθέσεων και προδιαγραφών. Ο αγροτικός κόσμος εξέφρασε επίσης, τη διαμαρτυρία του για την έλλειψη χρηματοδότησης που χρειάζεται προκειμένου να προβούν οι ίδιοι στην απ’ ευθείας πραγματοποίηση επενδύσεων στον εν λόγω τομέα. 
ΟΙΚΟΝΟΜΙΚΟ ΠΕΡΙΒΑΛΛΟΝ
Οικονομική κατάσταση στην  πΓΔΜ
Γενικά
Μείωση των εταιρειών επένδυσης κεφαλαίων στην πΓΔΜ

Λόγω της οικονομικής κρίσης, έχουν απομείνει μόνον έξι εταιρείες επένδυσης κεφαλαίων στην πΓΔΜ. Τα μεγαλύτερα προβλήματα γι’ αυτές συνιστούν οι νέες ρυθμίσεις του σχετικού νόμου και το απαιτούμενο υποχρεωτικό κεφάλαιο  ύψους 300.000 ευρώ.
Μείωση των κερδών των κατασκευαστικών εταιρειών

Σύμφωνα με την Στατιστική Υπηρεσία της πΓΔΜ, το 2009 οι κατασκευαστικές εταιρείες της χώρας πραγματοποίησαν 40% λιγότερα κέρδη σε σύγκριση με το 2008.
Αύξηση της ανεργίας
Το 2010 ξεκίνησε με επανάληψη της γνωστής παλιάς εικόνας, την αύξηση δηλαδή της ανεργίας στη χώρα. Όπως ανακοίνωσε ο Οργανισμός Απασχόλησης της πΓΔΜ, σε μόλις ένα μήνα ο αριθμός των ανέργων αυξήθηκε κατά 2,672 άτομα, διαφορά που προκύπτει από τη μέτρηση στο τέλος Ιανουαρίου σε σύγκριση με το Δεκέμβριο του 2009 όταν ο αριθμός των ανέργων ήταν 341,295. Η εν λόγω αύξηση της ανεργίας αναμενόταν, ωστόσο, να είναι μεγαλύτερη κατά 5,000 άτομα, σύμφωνα με την Ένωση Συνδικάτων της χώρας, επειδή πέρυσι τον Ιούνιο με απόφαση της κυβέρνησης είχαν προσληφθεί 5,000 άτομα από τον κατάλογο των ανέργων για την παροχή δημόσιων υπηρεσιών για περίοδο 6 μηνών, που σημαίνει ότι στο τέλος Δεκεμβρίου 2009 οι συμβάσεις τους έληξαν. Το Συνδικάτο αφήνει αιχμές για την ειλικρίνεια των επίσημων στοιχείων διερωτώμενο εάν στο μεταξύ το ήμισυ αυτών των 5,000 ατόμων που απασχολούνται επαναπροσλήφθηκαν έτσι ώστε να είναι ο λόγος που καταγράφονται 2,600 άνεργοι αντί των 5,000. Ας σημειωθεί ότι τα αρμόδια θεσμικά όργανα δεν έχουν απαντήσει ακόμα στο σχετικό ερώτημα. Ο Συνδικαλιστικός φορέας υπενθύμισε επίσης ότι πέρυσι, λόγω της κρίσης περισσότερα από 20.000 άτομα έμειναν άνεργοι, καθώς και ότι οι εργαζόμενοι της βιομηχανίας, σύμφωνα με τα στατιστικά στοιχεία μειώνονται κάθε μήνα, ακολουθώντας την πτώση της βιομηχανικής παραγωγής. Σε αντίθεση με την παραπάνω εξέλιξη, όπως παρατηρείται σχετικά, αντί της αύξησης του αριθμού των ανέργων τα τελευταία χρόνια παρουσιάζεται, παραδόξως, συνεχής μείωση. Το Συνδικάτο επισημαίνει, μάλιστα, ότι η ανεργία μειώθηκε τεχνητά με τη διαγραφή ανέργων από τα αρχεία για διάφορους λόγους, αλλά κυρίως ατόμων που δεν προσέρχονται σε τακτική βάση για την καταγραφή τους ως άνεργων. Κατά τον εν λόγω φορέα, μέσα σε ένα χρόνο (Ιούνιος 2008 με Ιούνιο 2009) είχαν διαγραφεί 53,000 άτομα από το μητρώο, χωρίς πειστική εξήγηση από κρατικής πλευράς. 
Σύμφωνα με τα τελευταία στοιχεία της Εθνικής Στατιστικής Υπηρεσίας ο αριθμός των εργαζομένων στη βιομηχανία τον Δεκέμβριο του 2009 σε σύγκριση με τον αντίστοιχο μήνα του προηγούμενου έτους μειώθηκε κατά 6,7%. Η κρίση της περασμένης χρονιάς έγινε ιδιαίτερα αισθητή στους τομείς της κλωστοϋφαντουργίας, του δέρματος και της μεταλλουργίας, βιομηχανίες στις οποίες ο αριθμός των εργαζομένων από τις αρχές του 2009 ήταν συνεχώς φθίνων. Το 2009, εξ άλλου, ο αριθμός των εργαζομένων στον τομέα των ορυχείων μειώθηκε κατά 9,2% σε σύγκριση με το 2008. 
Πέρυσι καταγράφηκε  ήπια αύξηση του αριθμού των ανέργων τον Φεβρουάριο, Μάρτιο, τον Αύγουστο και τον Οκτώβριο ενώ υπήρχε συνεχής μείωση σε όλους τους υπόλοιπους μήνες, αν και στην υφαντουργία μόνο τον Αύγουστο απολύθηκαν 5,000 εργαζόμενοι. Για τελευταία φορά αύξηση μέσα στο 2009 καταγράφηκε πέρυσι τον Οκτώβριο όταν ο αριθμός των ανέργων αυξήθηκε κατά 420 σε σύγκριση με τον προηγούμενο μήνα Σεπτέμβριο.
Ενέργεια

Έναρξη λειτουργίας εργοστασίου παραγωγής ενέργειας
Την Πέμπτη 18/2/2010, τέθηκε σε λειτουργία το εργοστάσιο παραγωγής συνδυασμένης ενέργειας “Energetika” ύψους επένδυσης 3,5 εκατ.ευρώ. Η εν λόγω μονάδα θα παράγει 160 γιγαβατώρες ηλεκτρισμό και 200 γιγαβατώρες θερμική ενέργεια.
Χρηματοδότηση σχεδίου ενεργειακής αποδοτικότητας
Το Υπουργείο Οικονομίας και οι αρμόδιοι ενεργειακοί φορείς της πΓΔΜ και της Αυστρίας ανακοίνωσαν πρόσφατα σχέδιο ενεργειακής απόδοτικότητας ύψους 1,7 εκατ. ευρώ. Το έργο θα υλοποιηθεί σε περίοδο τριών ετών και θα συμβάλει στη θέσπιση υποχρέωσης  από το Νόμο για την αποτελεσματική ενεργειακή απόδοσης στον κατασκευαστικό τομέα. 
Στην πΓΔΜ σημειώνονται ενεργειακές απώλειες της τάξης του 40 τοις εκατό ετησίως στα νοικοκυριά και στον δημόσιο τομέα. Τα αποτελέσματα αυτά, σύμφωνα με τον υπουργό Οικονομίας F. Besimi, καταδεικνύουν την ανάγκη για επενδύσεις που θα συμβάλουν στη μείωση των απωλειών ενέργειας. Ο Υπουργός πρόσθεσε ότι το εθνικό πρόγραμμα ενεργειακής απόδοσης για την περίοδο 2009-2016 δεσμεύει την πΓΔΜ στα πλαίσια των τις οδηγιών της ΕΕ για την επίτευξη εξοικονόμησης ενέργειας κατά 9 τοις εκατό μέχρι το 2016. Η χρηματοδότηση του εν λόγω σχεδίου έχει παρασχεθεί από τον αυστριακό οργανισμό για την ανάπτυξη και την κρατική γραμματεία για την οικονομική ανάπτυξη της Ελβετίας.
Οικονομική κατάσταση – Άλλο

Άνοδος του δείκτη κατανάλωσης

Σύμφωνα με τη στατιστική υπηρεσία της πΓΔΜ, ο Δείκτης Τιμών Καταναλωτή τον Ιανουάριο του 2010 σημείωσε άνοδο κατά 0,7%. Συγκεκριμένα, οι στατιστικές αποκαλύπτουν ότι οι τιμές δέκα από ένα σύνολο δώδεκα  βασικών προϊόντων διατροφής από το καλάθι των καταναλωτών βρίσκονται σε σταθερή αύξηση τα τελευταία πέντε χρόνια, τάση που οδηγεί σε μείωση του οικογενειακού προϋπολογισμού κατά περίπου 50 ευρώ. Όπως υποστηρίζουν οικονομικοί αναλυτές, λαμβάνοντας υπ’ όψιν τη στασιμότητα της ευρωπαϊκής οικονομίας, η οποία αποτελεί την κινητήρια δύναμη της εγχώριας οικονομίας επίσης, η προβλεπόμενη στο 1% οικονομική ανάπτυξη στην Ευρώπη ελάχιστα πιθανό είναι να συμβάλει σύντομα στη βελτίωση του βιοτικού επιπέδου των πολιτών της πΓΔΜ. Οι ίδιοι υποστηρίζουν ότι είναι υπερβολικά αισιόδοξο να αναμένεται ότι η οικονομία της πΓΔΜ θα βγει από την κρίση κατά το ίδιο χρονικό διάστημα στο οποίο θα το επιτύχουν άλλες οικονομίες.
Οικονομική πολιτική στην πΓΔΜ
Τραπεζικά – Νομισματικά

Σταθερό θα παραμείνει το δηνάριο

Όπως σχολιάζουν τοπικά δημοσιεύματα, εξαιτίας της σταθερής συναλλαγματικής ισοτιμίας, το δηνάριο θα παραμείνει σταθερό παρά την υποτίμηση του ευρώ στις διεθνείς αγορές.

